कहा- यहां आपकी पर्सनल बातें सुनने कोई नहीं बैठा..इस घर में ये सब नहीं चलेगा
Bigg Boss OTT Season 2 Weekend Ka Vaar Update - नवाजुद्दीन सिद्दीकी से अलग रहने वाली उनकी वाइफ आलिया सिद्दीकी इन दिनों बिग बॉस के घर में हैं। बिग बॉस के घर में अक्सर वो अपने पर्सनल लाइफ के बारे में बात करती देखी जा रही हैं
नवाजुद्दीन सिद्दीकी से अलग रहने वाली उनकी वाइफ आलिया सिद्दीकी इन दिनों बिग बॉस के घर में हैं। बिग बॉस के घर में अक्सर वो अपने पर्सनल लाइफ के बारे में बात करती देखी जा रही हैं। शायद ये बात सलमान खान को पसंद नहीं आई है। उन्होंने शनिवार को वीकेंड का वार एपिसोड में आलिया को चेतावनी दी है।
सलमान ने आलिया से कहा कि वे बिग बॉस के घर में जरूरत से ज्यादा पर्सनल बातें कर रही हैं। ये शो के लिए ठीक नहीं है। सलमान ने आलिया से कहा कि उन्हें शो में मौका इसलिए नहीं दिया गया कि वे अपने पति और सास के बारे में यहां बातें करें।
सलमान ने आलिया से कहा- यहां आपकी बातें सुनने कोई नहीं बैठा
सलमान खान हर शनिवार को आकर बिग बॉस के घर में रह रहे कंटेस्टेंट से बात करते हैं। अगर उन्हें लगता है कि कोई सदस्य घर के नियमों का उल्लंघन कर रहा है तो उसे फटकार भी लगाते हैं। सलमान के रडार पर इस बार आलिया सिद्दीकी थीं।
ईटाइम्स की रिपोर्ट के मुताबिक, सलमान ने आलिया से कहा- आप मेरी बात ध्यान से सुनिए। हमें आपकी पर्सनल लाइफ के बारे में सुनने में कोई दिलचस्पी नहीं है। अगर आप ये सोच कर आई हैं कि यहां पर्सनल बातें करेंगी तो ऐसा नहीं चलेगा। आपने ऑलरेडी बहुत सारी बातें कर ली हैं। आपने अपना वर्जन सभी को सुना दिया है। अब इससे आगे आप कुछ नहीं कह सकतीं।
'बिग बॉस के घर में पर्सनल बातें नहीं चलेगी'
सलमान ने आलिया से आगे कहा,'आपकी पर्सनल बातें, अब चाहे वो आपके पति से रिलेटेड हो, या सास और ननद से। ये सब इस घर में नहीं चलेगा।'
बता दें कि आलिया ने घर में एंट्री करते वक्त कहा था,'मेरी पहचान हमेशा से एक स्टार की वाइफ के तौर पर रही है। अगर रिश्ते में इज्जत नहीं हो तो वो रिश्ता कमजोर होने लगता है।
मैंने 19 साल में बहुत परेशानियां झेली हैं। जब आपकी कोई सुनने वाला न हो तो आप अपना गुस्सा बाहर आकर निकालते हैं, मैंने भी वही किया। मेरी मैरिड लाइफ में चल रही सभी कठिनाइयों को खत्म करने के लिए मैं बिग बॉस के घर आई हूं।'
आलिया को फटकार लगा कर क्या नवाजुद्दीन को सपोर्ट कर रहे हैं सलमान?
सलमान खान के आलिया को इस फटकार पर सोशल मीडिया पर तरह-तरह के रिएक्शन आ रहे हैं। कुछ लोगों का कहना है कि नवाजुद्दीन सलमान के करीबी हैं, इसलिए उन्हें सपोर्ट करने के लिए वे आलिया को इनडायरेक्टली सुना रहे हैं।
वहीं कुछ यूजर्स का कहना है कि सलमान ने जो कहा वो बिल्कुल सही कहा, क्योंकि शो का जो फॉर्मेट है, वहां शो के टास्क और शो से जुड़ी चीजें ही करनी चाहिए। जाहिर है कि सलमान ने नवाज के साथ बजरंगी भाईजान और किक जैसी फिल्मों में काम किया है।